Dzisiaj tekst po śląsku, który wymyśliliśmy wspólnie siostrze na konkurs "Młode fafloki".
Jako,że temat sportu to bardzo nam to pasowało. Zostawiam Was z tekstem:))
Godajom że szport to zdrowie. A to już zależy do
kogo. Bo na pewno niy do mojej matki co to się wiecznie nad tym całym szportym
nerwuje. Bo najgorzej jak cało familijo mo na tym punkcie takiego ptoka że
szkoda godać. Bo u nos ni ma inszego tymatu ino fusbal, fusbal i jeszcze roz
fusbal.
I ino moja matka godo że te granie we fusbal to istno gupata i tyn cołki
szport je psinco wert.
Wszystko skiż tego że kiery to widział żeby na
boisku było tyla chopa i ino jedyn bal.
Za kożdym razym korze mi rachować : dwoch tormanów, 20 fusbalerów i ino jedyn
bal?. To wiela to się cza nalotać żeby do budy trefić. Tak se myśla że lepszy
by było coby kożdy chop na boisku mioł bal,
toby co chwila na takim meczu kieryś szczyloł buda. A i nojważniyjsze, że wtedy kibice by musiały być bardzij
inteligyntne, musieliby umieć lepij rachować. Bo tych budów by sie naszczylało
w cołkim meczu mono i ze sto abo dwiesta i te gupieloki kibice nie mieli by
czasu wadzić się na meczach, ryczeć na syndziego bo musieli by fest a fest
rachować coby się nie pomylić. Zaro by się kultura na stadionach poprawiła i
żodnyj haje ani chacharstwa by niy było. Tak samo tyż rachowanie by się
przydało łorganizatorom tych meczów, nie cza by było tyla piniyndzy wydować na
wachowanie porządku.
Ale to
takie babskie godanie. Niech się tam matka pogodo. Pogodo, pogodo i przestanie
a łachy i tak nom wypiere. Przeca widziały gały co brały. A my boroki co momy
zrobić jak już w gynach momy cołki tyn szport zapisany.
A z tymi
gynami to sami wiycie że ponoć niedaleko pado jabko od jabłoni. To u nos ni ma sie co dziwować.
Dyć mój
starzik Józek był fusbalowym syndziom. Roz się zdarzyło że jako kibic boł na
meczu II ligi, na kiery nie dojechali syndzie i starzikowi cufalym udało się
tyn mecz syndziować a kiedy nie uznoł budy to ciynżko mu było wylyź z boiska.
Wszystkie
braciki mojego fatra tyż kopali bal, nojlepszy był ujek Krysiek na kierego
godali mesing a to skuli jego rudych kudeł. Szczyloł piykne budy głową i w
jednym sezonie zostoł królym szczelców.
Moj łojciec
tyż łod bajtla aż do dzisioj loto za balym i jest tyż trynerym. Terozki ze
swoimi chłopcami gro w A klasie. Szkoda że za takie bakanie nie dorobi się na tym
boisku pyndzyje.
Ni
dziwota wiync że tego bakcyla łykła tyż moja siostra i jo. Łona jest
prezesym naszego klubu o jo kopia w drużynie trampkarzy.
Moj
bracik poszoł w ślady starzika, erbnął po nim interesa do syndziowanio.
Łokropnie przaje tyj robocie. Cołki czas ino czyto i czyto te przepisy i wadzi
się z łojcem czy boł faul abo elwer czy niy. Blank dobrze mu te syndziowanie
idzie.
I powiedzcie
sami czy ta moja matula ni mo przechlapane?
Lepij się to godo niż pisze, ale myśla, że docie rada:))
pol_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn pol_Latn ces_Latn pol_Latn szl_Latn szl_Latn pol_Latn szl_Latn pol_Latn szl_Latn pol_Latn szl_Latn pol_Latn szl_Latn szl_Latn pol_Latn hrv_Latn szl_Latn pol_Latn szl_Latn fij_Latn szl_Latn szl_Latn hrv_Latn szl_Latn szl_Latn szl_Latn szl_Latn pol_Latn pol_Latn szl_Latn